Sú skoðun ríkir víða um land að óeðlilegt sé að neyðarstig gildi á þeim svæðum landsins þar sem smit eru fá og því fáir í einangrun eða sóttkví. Forstjóri Sjúkrahússins á Akureyri segist líta á heilbrigðiskerfið sem eina heild og þar sé nauðsynlegt að sama viðbúnaðarstig gildi alls staðar.
Það er mikill munur á fjölda smita á landinu og reginmunur á höfuðborgarsvæðinu og stærstum hluta landsbyggðarinnar. Og þó þau svæði séu fá, þar sem engin smit er að finna og enginn í einangrun, þá eru þau til. Sú skoðun er þannig víða ríkjandi að óeðlilegt sé að neyðarstig eigi að gilda um allt landið. Undanskilja eigi þau landsvæði þar sem smitin eru hvað fæst.
Já, já, ég hef að sjálfsögðu heyrt af þessu og verið töluverð umræða hjá okkur líka. Vegna þess að við erum, þannig lagað, á allt öðrum stað en höfuðborgarsvæðið.
Segir Hildigunnur Svavarsdóttir, forstjóri Sjúkrahússins á Akureyri. Hins vegar líti hún svo á að neyðarstig almannavarna, og þá sérstaklega neyðarstig á Landspítalanum, hafi mikil áhrif á heilbrigðiskerfið á landinu öllu.
Vegna þess að ég lít á kerfið sem eina heild og þess vegna er mjög mikilvægt að við vinnum saman.
Auk þess þurfi ekki að grípa til harðari aðgerða á stofnun eins og Sjúkrahúsinu á Akureyri þótt í gildi sé neyðarstig. Viðbúnaðurinn sé það mikill fyrir.
Og við þurfum ekki að gera meira þó svo að almannavarnakerfið sé á neyðarstigi. En hvort þetta sé rétt eða rangt ætla ég ekki endilega að dæma um hér. En við höldum bara áfram okkar ferli og höfum upplýst ráðamenn um hvað við erum að gera og það er alveg sátt um það hjá okkur
Þótt mikill munur sé á fjölda smita á landsbyggðinni og höfuðborgarsvæðinu, telur forstjóri Sjúkrahússins á Akureyri að neyðarstig skuli gilda um allt land. Sú skoðun er víða ríkjandi að ekki skuli setja á neyðarstig þar sem smitin eru fæst.